paragraph_text: Meranija je povijesni naziv regije u Hrvatskoj koja se nalazi na istarskom poluotoku. Proteže se od Rijeke do Plomina (područje grada Labina). Spominje se u nekoliko povijesnih dokumenata. Konstantin Porfirogenet je zapisao da je pripadala Hrvatskom Kraljevstvu. Al-Idrisi zabilježio je 1153. da je Lovran posljednje primorsko mjesto Akvilejskoga patrijarhata, a Bakar prvo mjesto Hrvatskoga Kraljevstva. Nije izvjesno dokad je bila dijelom Hrvatskog Kraljevstva, pa je znanstvena zajednica podvojena. Jedno mišljenje je da je to do 1260-ih kad je istarski i kranjski markgrof Ulrik II. Weimar-Orlamünde osvojio ove krajeve. Drugi smatraju da je Meranija bila u Hrvatskom Kraljevstvu do 1116. kad je prešla u posjed akvilejskih patrijarha.